### NN 15/2026 (13.2.2026.), Pravilnik o izmjenama i dopunama Pravilnika o provedbi intervencija u sektoru pčelarstva unutar Strateškog plana Zajedničke poljoprivredne politike Republike Hrvatske 2023. – 2027.

Ministarstvo poljoprivrede, šumarstva i ribarstva

163

Na temelju članka 46.b Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI INTERVENCIJA U SEKTORU PČELARSTVA UNUTAR STRATEŠKOG PLANA ZAJEDNIČKE POLJOPRIVREDNE POLITIKE REPUBLIKE HRVATSKE 2023. – 2027.

Članak 1.

U Pravilniku o provedbi intervencija u sektoru pčelarstva unutar Strateškog plana Zajedničke poljoprivredne politike Republike Hrvatske 2023. – 2027. (»Narodne novine«, br. 24/23., 46/24., 90/24., 70/25. i 105/25.) u članku 4. stavku 3. riječi: »žiro-račun« zamjenjuju se riječima: »bankovni račun«.

Članak 2.

U članku 5. stavak 7. mijenja se i glasi:

»(7) Pčelari koji nemaju pristup AGRONET-u, a žele podnijeti zahtjev, dužni su najkasnije 15 dana prije podnošenja zahtjeva Agenciji za plaćanja dostaviti osobno ili preporučenom pošiljkom, popunjen obrazac Zahtjeva za upis u evidenciju korisnika Zajedničke organizacije tržišta s valjanom i jedinstvenom adresom elektroničke pošte (jedan korisnik jedna e-mail adresa).«.

Iza stavka 15. dodaju se stavci 16., 17., 18. i 19. koji glase:

»(16) Ako je korisnik priloženim računima opravdao manji iznos od moguće maksimalne potpore prema ovom Pravilniku, pripada mu potpora po opravdanom manjem iznosu.

(17) Ako zbroj iznosa svih odobrenih zahtjeva po intervenciji odnosno podintervenciji premaši Strateškim planom predviđena novčana sredstva za tu intervenciju odnosno podintervenciju, odobreni iznosi za isplatu proporcionalno će se smanjiti.

(18) S ciljem maksimalnog iskorištenja raspoloživih sredstava, a imajući u vidu interese pčelara u Republici Hrvatskoj, nakon administrativne kontrole svih zahtjeva, a iz kojih je razvidno da predviđena sredstva za pojedinu intervenciju odnosno podintervenciju nisu iskorištena, neiskorištena sredstava mogu se preraspodijeliti među intervencijama o čemu odluku donosi ministar.

(19) Za robu uvezenu iz trećih zemalja koja podliježe carinjenju, u ZIP komprimiranu mapu iz stavka 2. ovoga članka obvezno je učitati i carinsku deklaraciju.«.

Članak 3.

(1) U članku 12. stavku 3. podstavku 4. iza riječi: »nalog« dodaju se riječi »za predavače«.

(2) U stavku 3. podstavku 5. iza riječi: »noćenja« dodaju se riječi: »(s ili bez doručka) za predavače«.

(3) U stavku 3. podstavku 6. iza riječi: »vozila« dodaju se riječi: »s ili bez vozača«.

(4) Iza podstavka 6. dodaje se podstavak 7. koji glasi:

» – troškovi povezani s najmom vozila u visini stvarnih izdataka (cestarine, tunelarine, parking, trajekt…).«.

(5) Stavak 4. mijenja se i glasi:

»(4) U okviru podintervencije iz članka 11. stavka 1. točke c) i d) ovoga Pravilnika prije mogućeg umanjenja, minimalni iznos potpore po korisniku iznosi 150,00 EUR, a maksimalni iznos potpore je sljedeći:

1. registriranoj udruzi pčelara, 2.000,00 EUR,

2. županijskom savezu, 5.000,00 EUR i

3. HPS-u, 80.000,00 EUR.«.

(6) U stavku 5. podstavku 7. iza riječi: »noćenja« dodaju se riječi: »(s ili bez doručka)«.

(7) Stavak 8. briše se.

Članak 4.

(1) U članku 14. stavku 2. podstavku 7. iza riječi: »vozila« dodaju se riječi: ».i troškova povezanih s najmom vozila«.

(2) U članku 14. stavku 2. iza podstavaka 7. dodaje se podstavak 8. koji glasi:

» – vlastoručno potpisane evidencije pčelara koji su koristili usluge najma vozila (potpisna lista s čitljivim imenom i prezimenom te telefonskim brojem pčelara).«.

Članak 5.

U članku 15. stavku 6. riječi: »644,00 EUR« zamjenjuju se riječima: »644,00 EUR po komadu«.

Članak 6.

U članku 20. stavku 6. riječi: »1.495,00 EUR« zamjenjuju se riječima: »1.495,00 EUR po komadu«.

Članak 7.

Članak 37. se mijenja i glasi:

»(1) Odluke iz članka 4. stavka 2. podstavaka 2. i 4. ovoga Pravilnika donosi ravnatelj Agencije za plaćanja, a korisniku odnosno podnositelju zahtjeva se dostavljaju u skladu s člankom 15. stavkom 2. Zakona o poljoprivredi putem AGRONET-a.

(2) Odluke iz članka 4. stavka 2. podstavaka 1. i 3. ovoga Pravilnika donosi ravnatelj Agencije za plaćanja, a korisniku odnosno podnositelju zahtjeva se dostavljaju preporučenom poštom s povratnicom.«.

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/10
 Urbroj: 525-13/892-26-23
 Zagreb, 8. siječnja 2026.

Potpredsjednik Vlade
 i ministar
 David Vlajčić, v. r.